टीवीएस जुपिटर
टीवीएस जुपिटर भारत की टीवीएस मोटर कम्पनी द्वारा सितंबर 2013 में जारी किया गया स्कूटर है। यह स्कूटर टीवीएस कम्पनी द्वारा महिलाओं को आकर्षित करने के लिए बनाया गया है। इस स्कूटर को होंडा एक्टिवा के प्रतिद्वंद्वी के तौर पर जारी किया गया है। यह सिंगल-सिलेंडर फोर-स्ट्रोक, 110 सीसी (6.7 घन इंच) इंजन से संचालित होता है। यह 7,500 आरपीएम पर 5.88 किलोवाट (7.88 बीएचपी) पॉवर प्रदान करता है। निर्माता के अनुसार यह स्कूटर 11.2 सेकेंड में 0 से 60 किलोमीटर प्रति घंटे की रफ्तार पकड़ लेता है। स्कूटर में एक 'इकोनोमीटर' है और इसकी ईंधन दक्षता 49 किलोमाटर प्रति लीटर है। साथ ही भारतीय बाज़ार में बाकी स्कूटरों जैसे इसमें गियर डालने की जरूरत नहीं होती है। सितम्बर 2022 में, टीवीएस जुपिटर ने 50 लाख की बिक्री का आंकड़ा पार किया और भारत में सबसे अधिक बिकने वाला स्कूटर बन गया। इस अवसर पर टीवीएस ने नया संस्करण 'जुपिटर क्लासिक' जारी किया। होंडा एक्टिवा 125 और सुज़ुकी एक्सेस 125 को टक्कर देने के लिए TVS ने 7 अक्टूबर 2021 को जुपिटर का 125 सीसी संस्करण जारी किया और इसमें बिल्कुल नए 124.8 सीसी इंजन का इस्तेमाल किया गया है। इस स्कूटर की टंकी में 6 लीटर पेट्रोल भरवाया जा सकता है। टीवीएस जुपिटर कंपनी का सबसे ज्यादा बिकने वाला दोपहिया वाहन है।